Keywords

Summary



Keywords

1. Institutsioonide aktid – Õigusliku aluse valik – Kriteeriumid – Ühenduse õigusakt, mis taotleb kahte eesmärki või millega reguleeritakse kahte valdkonda

2. Keskkond – Ühine kaubanduspoliitika – Määrus ohtlike kemikaalide ekspordi ja impordi kohta

(EÜ artikkel 133 ja EÜ artikli 175 lõige 1; Euroopa Parlamendi ja nõukogu määrus nr 304/2003)

3. Tühistamishagi – Tühistamisotsus – Mõju – Euroopa Kohtu kehtestatav piirang

(EÜ artikli 231 teine lõik; Euroopa Parlamendi ja nõukogu määrus nr 304/2003)

Summary

1. Ühenduse õigusakti õigusliku aluse valik peab põhinema kohtulikult kontrollitavatel objektiivsetel teguritel, mille hulka kuuluvad eelkõige õigusakti eesmärk ja sisu.

Kui ühenduse õigusakti kontrollimise käigus selgub, et see taotleb kahte eesmärki või et sellega reguleeritakse kahte valdkonda ning üks neist on määratletav peamise või ülekaalukana, samas kui teine on kõrvalise tähtsusega, peab õigusaktil olema üksainus õiguslik alus, st peamise või ülekaaluka eesmärgi või valdkonna tõttu nõutav õiguslik alus. Seevastu erandina peab õigusakt juhul, kui sellel on mitu lahutamatult seotud eesmärki või valdkonda, ilma et mõni neist oleks teisega võrreldes teisejärguline või kaudne, põhinema vastavatel erinevatel õiguslikel alustel. Kahekordse õigusliku aluse kasutamine on siiski välistatud juhul, kui ühe ja teise õigusliku aluse jaoks ette nähtud menetlused on ühildamatud ja/või juhul, kui õiguslike aluste kumuleerumine võib kahjustada parlamendi õigusi.

(vt punktid 41–43, 57)

2. Määrusel nr 304/2003 ohtlike kemikaalide ekspordi ja impordi kohta on nii sellega taotletavaid eesmärke kui ka sisu silmas pidades kaks lahutamatult seotud reguleerimisvaldkonda, millest üks kuulub ühise kaubanduspoliitika ning teine inimeste tervise ja keskkonna kaitse valdkonda, ilma et üht neist saaks teisega võrreldes pidada teisejärguliseks või kaudseks.

Esiteks on Rotterdami konventsioonil teatavate ohtlike kemikaalide ja pestitsiidide rahvusvahelises kaubanduses rakendatava eelnevalt teatatud nõusoleku protseduuri rakendamise kohta, mille rakendamine on määruse nr 304/2003 esmane eesmärk, kaks reguleerimisvaldkonda, st kaubavahetuse ning inimeste tervise ja keskkonna kaitse reguleerimine, mis on niivõrd tihedalt seotud, et otsus, millega konventsioon ühenduse nimel heaks kiidetakse, peab põhinema EÜ artiklil 133 ja EÜ artikli 175 lõikel 1. Samas pole asjaolu, et rahvusvahelise lepingu heakskiitmise õigusliku alusena on kasutatud ühte või mitut asutamislepingu sätet, piisav selleks, et väita, et samu sätteid tuleb kasutada ka nende aktide vastuvõtmiseks, mille eesmärk on kõnealuse lepingu rakendamine ühenduse tasandil. Käesoleval juhul peab ühenduse nimel konventsiooni heakskiitmise otsuse ja seda konventsiooni ühenduse tasandil rakendava määruse õiguslik alus olema sama, arvestades nende kahe akti sätete ilmset sarnasust ja seda, et nende eesmärk on reguleerida nii ohtlike kemikaalide kaubavahetust kui ka tagada nende toodete arukas käitlemine ja/või kaitsta inimeste tervist ja keskkonda nimetatud toodete kaubavahetuse kahjulike mõjude eest.

Teiseks on määruse nr 304/2003 sätted, mille kohaldamisala on Rotterdami konventsiooni kohaldamisalast laiem, piisavaks õigustuseks sellele, et lisaks EÜ artikli 175 lõikele 1 tuleb tugineda ka EÜ artiklile 133.

Seega peab määrus nr 304/2003 põhinema kahel vastaval õiguslikul alusel, st käesoleval juhul EÜ artiklil 133 ja EÜ artikli 175 lõikel 1.

Selles suhtes tuleb esiteks märkida, et tuginemine korraga EÜ artiklile 133 ja EÜ artikli 175 lõikele 1 ei ole välistatud nende kahe õigusliku aluse jaoks ette nähtud menetluste omavahelise kokkusobimatuse tõttu, kuna täiendavalt EÜ artiklile 133 tuginemisel ei ole käesoleval juhul mingisugust mõju nõukogus kohaldatavatele hääletusreeglitele, kuivõrd EÜ artikli 133 lõige 4 näeb samamoodi nagu EÜ artikli 175 lõige 1 selle artikliga antud pädevuse teostamisel ette nõukogu kvalifitseeritud häälteenamuse. Teiseks ei kahjusta tuginemine korraga EÜ artiklile 133 ja EÜ artikli 175 lõikele 1 parlamendi õigusi rohkem, sest kuigi esimene neist ei näe formaalselt ette parlamendi osalemist sellise õigusakti vastuvõtmisel, võimaldab teine seevastu parlamendil võtta akt vastu kaasotsustusmenetluses.

Sellest lähtuvalt tuleb määrus nr 304/2003 tühistada, kuna see põhineb vaid EÜ artikli 175 lõikel 1.

(vt punktid 44–47, 50, 56–60)

3. Pärast määruse nr 304/2003 ohtlike kemikaalide ekspordi ja impordi kohta jõustumist reguleerib nende toodete kaubavahetuse suhtes kohaldatavat korda see määrus ning komisjon on pidanud määruse rakendamiseks võtma vastu terve rea otsuseid teatud kemikaalide ja keemiliste ainete ühendusse importimise kohta. Arvestades eeltoodud asjaolusid ning soovides vältida õiguslikku ebakindlust kõnealuste toodete kaubavahetuse suhtes kohaldatava korra küsimuses pärast kõnealuse määruse tühistamist, peab Euroopa Kohus otsustama, et määrust kohaldatakse jätkuvalt kuni uue, õigetel õiguslikel alustel põhineva määruse vastuvõtmiseni, mis peab toimuma mõistliku aja jooksul.

(vt punktid 62, 64 ja 65)